રામેશ્વરમાં રામનાથ સ્વામીનું મંદિર સૌતી વઘુ પ્રસિઘ્ધ છે. દ.ભારતના પુરાણાં મંદિરોની જેમ આ મંદિર પૂર્વ અને પશ્ચિમમાં ૮૬૫ ફૂટ લંબાઇ, દક્ષિણ અને ઉત્તરમાં ૬૫૭ ફૂટની પહોળાઇ ધરાવે છે. પૂર્વ અને પશ્ચિમમાં મોટા મોટા ગોપુરો ભારતીય શિલ્પકળાની સમૃદ્ધિની ઝાંખી કરાવે છે. ઉંચા ઉંચા પડથાલો ઉપર થાંભલાઓની વિશાળ હારમાળાઓ જોવા મળે છે. ત્રીજા પશ્ચિમી પ્રકાર અને પશ્ચિમી ગોપુરના દ્વારથી સેતુમાધવ અને સંનિધિ જવા માટેનો રસ્તો મળે છે. આ સ્થળ ચતુરંગના આકારે બનેલું છે. ત્રીજો પ્રકાર વિશ્વભરમાં પોતાની ઉંચાઇ માટે પ્રસિઘ્ધ છે. દક્ષિણ અને ઉત્તરના પ્રકાર ૬૦૦ ફૂટ લાંબા, પશ્ચિમી પ્રકાર ૪૦૦ ફૂટ લાંબા છે. બહારના પ્રકારમાં લગભગ એક હજાર બસો સ્તંભો છે. તેની ઉંચાઇ ૩૦ ફૂટ જેટલી હોવાથી તે અતિ ભવ્ય દેખાય છે. અહીં મંદિરમાં ચિત્રકળાના સુંદર નમૂનાઓ પણ જોવા મળે છે. મંદિરનું કલાપૂર્ણ સૌંદર્ય અને સ્થાપત્યઠાઠ જોનારને ઊડીને આંખે વળગે છે.